Rozhodnutie Komisie
z 30. júna 1993,
ktorým sa stanovujú osobitné podmienky upravujúce dovoz produktov rybolovu a akvakultúry s pôvodom v Čile
(93/436/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 o hygienických predpisoch pre produkciu a uvádzanie na trh produktov rybolovu [1], a najmä na jej článok 11,
keďže skupina odborníkov z Komisie vykonala inšpekčnú návštevu Čile, aby overila podmienky, za ktorých sa produkujú, skladujú a expedujú produkty rybolovu do spoločenstva;
keďže čilské právne predpisy v oblasti hygienických kontrol a sledovania produktov rybolovu je možné považovať za rovnocenné s tými, ktoré sú ustanovené v smernici 91/493/EHS;
keďže úrad Servicio nacional de Pesca, (Sernap), príslušný čilský úrad a jeho oddelenie "Sanidad pesquera" sú schopné účinne overovať dodržiavanie platných právnych predpisov;
keďže postup na získanie osvedčenia o zdravotnej neškodnosti uvedený v článku 11 odsek 4 písmeno a) smernice 91/493/EHS musí zahŕňať tiež definíciu vzoru osvedčenia, minimálne požiadavky na jazyk alebo jazyky, v ktorých musí byť osvedčenie vypracované, a funkciu osoby, ktorá je oprávnená ho podpísať;
keďže podľa článku 11 odsek 4 písmeno b) smernice 91/493/EHS je nutné pripevniť na balenia produktov rybolovu značku uvádzajúcu názov tretej krajiny a schvaľovacie/registračné číslo prevádzky alebo výrobného plavidla, z ktorého produkty pochádzajú;
keďže podľa článku 11 odsek 4 písmeno c) smernice 91/493/EHS musí byť vypracovaný zoznam schválených prevádzok a/alebo výrobných plavidiel; keďže tento zoznam musí byť vypracovaný na základe oznámenia od Sernap Komisii; keďže za zabezpečenie súladu s ustanoveniami stanovenými na tento účel v článku 11 odsek 4 smernice 91/493/EHS preto zodpovedá Sernap;
keďže úrad Sernap vydal oficiálne záruky, že budú dodržiavané pravidlá uvedené v kapitole V prílohy k smernici 91/493/EHS a splnené požiadavky na schválenie prevádzok a výrobných plavidiel, ktoré sú rovnocenné s požiadavkami stanovenými touto smernicou;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Úrad Sernap, oddelenie čilského ministerstva hospodárstva, verejných prác a výstavby je príslušný úrad v Čile, ktorý overuje a potvrdzuje, že produkty rybolovu spĺňajú požiadavky smernice 91/493/EHS.
Článok 2
Produkty rybolovu a akvakultúry s pôvodom v Čile, okrem lastúrnikov, ostnokožcov, plášťovcov a morských ulitníkov v rôznych druhoch, musia spĺňať nasledovné podmienky:
1. ku každej zásielke musí byť priložený očíslovaný originál osvedčenia o zdravotnej neškodnonosti, ktorý je riadne vyplnený, podpísaný, s uvedením dátumu a vyhotovený na jednom liste v súlade so vzorom uvedeným v prílohe A;
2. produkty musia pochádzať zo schválených prevádzok alebo výrobných plavidiel uvedených v zozname v prílohe B tohto dokumentu;
3. s výnimkou prípadu zmrazených produktov rybolovu vo veľkom množstve určených na výrobu konzervovaných potravín, všetky balenia musia byť nezmazateľne označené slovom "Čile" a schvaľovacím číslom prevádzky alebo výrobného plavidla, z ktorého produkty pochádzajú.
Článok 3
1. Osvedčenia uvedené v článku 2 odsek 1 musia byť vypracované aspoň v jednom úradnom jazyku členského štátu, v ktorom sa kontroly vykonávajú.
2. V osvedčeniach musí byť uvedené meno, funkcia a podpis zástupcu Sernap a úradná pečiatka tohto úradu farby odlišnej od farby ostatných údajov v osvedčení.
Článok 4
Toto rozhodnutie sa uplatňuje od 1. júla 1993.
Článok 5
Toto rozhodnutie je adresované členským štátom.
V Bruseli 30. júna 1993